འོག་ཏུ་ཐམས་ཅད་ཀྱང་།།དཀའ་ཐུབ་དྲག་མཆོག་རིག་བྱེད་ཆོ་ག་ཤེས།།དམོད་པ་འདོར་དང་ཕན་འདོགས་ནུས་པ་ཡི།།དྲང་སྲོང་དུལ་བ་ཐལ་སྦྱར་འདུད་པ་བྱེད།།ཞི་བའི་ཡིད་དང་དུལ་བའི་ཡིད་རྣམས་ཀྱིས།།སངས་རྒྱས་འཇིག་རྟེན་སྒྲོན་མ་མདུན་བདར་ཏེ།།ཐུགས་རྗེར་ལྡན་པའི་མི་ཡི་སེང་གེ་གཤེགས།།སེམས་ཅན་སྟོང་རྣམས་རབ་ཏུ་ཐར་བར་མཛད།།སྟོན་ཟླ་ཐ་ཆུངས་ཟླ་བ་ཉ་བ་ལྟར།།སྐར་ཚོགས་དབང་པོ་ཡོངས་སུ་དག་པ་བཞིན།།ཚངས་པ་སྟོང་ཕྲག་དག་ནི་བརྒྱ་མང་གིས།།མཚུངས་པ་མེད་པའི་སྟོན་པ་ཡོངས་སུ་བསྐོར།།གྲོང་ཁྱེར་གྱི་ནི་སྒོ་སྟེངས་ཞབས་བཞག་ཚེ།།ནགས་ཚལ་སྟུག་པོར་བཅས་པའི་ས་ཡང་གཡོས།།ལྷ་དང་ལྷ་མིན་ལྟོ་འཕྱེའི་ཚོགས་རྣམས་ཀྱང་།།མེ་ཏོག་བཟང་པོ་དྲི་མཆོག་འཐོར་བར་བྱེད།།དེ་ནས་བཅོམ་ལྡན་འདས་ཀྱི་ཞབས་གཡས་པ་འཁོར་ལོ་རིན་པོ་ཆེས་བརྒྱན་པ།།དགེ་བའི་རྩ་བ་དཔག་ཏུ་མེད་པ་བསགས་པ།།སྒོའི་ཐེམ་པ་ལ་བཞག་མ་ཐག་ཏུ་སྟོང་གསུམ་གྱི་སྟོང་ཆེན་པོའི་འཇིག་རྟེན་གྱི་ཁམས་འདི་རྣམ་པ་དྲུག་ཏུ་གཡོས།རབ་ཏུ་གཡོས།ཀུན་ཏུ་རབ་ཏུ་གཡོས།འགུལ་རབ་ཏུ་འགུལ་ཀུན་ཏུ་རབ་ཏུ་འགུལ།ལྡེག་རབ་ཏུ་ལྡེག་ཀུན་ཏུ་རབ་ཏུ་ལྡེག།འཁྲུགས་རབ་ཏུ་འཁྲུགས་ཀུན་ཏུ་རབ་ཏུ་འཁྲུགས།།ཆེམ་ཆེམ་རབ་ཏུ་ཆེམ་ཆེམ་ཀུན་ཏུ་རབ་ཏུ་ཆེམ་ཆེམ།འུར་འུར་རབ་ཏུ་འུར་འུར་ཀུན་ཏུ་རབ་ཏུ་འུར་འུར་ཏེ།ཤར་ཕྱོགས་དམའ་ན་ནུབ་ཕྱོགས་མཐོ།ནུབ་ཕྱོགས་དམའ་ན་ཤར་ཕྱོགས་མཐོ།བྱང་ཕྱོགས་དམའ་ན་ལྷོ་ཕྱོགས་མཐོ།།ལྷོ་ཕྱོགས་དམའ་ན་བྱང་ཕྱོགས་མཐོ།མཐའ་དམའ་ན་དབུས་མཐོ།དབུས་དམའ་ན་མཐའ་མཐོ་བར་གྱུར་ནས་འཇིག་རྟེན་དུ་སྣང་བ་ཆེན་པོ་ཡང་བྱུང་བར་གྱུར་ཏོ།།ངོ་མཚར་དང་རྨད་དུ་བྱུང་བའི་ཆོ་འཕྲུལ་གྲངས་མེད་དཔག་ཏུ་མེད་པ་གཞན་དག་ཀྱང་སྣང་ངོ་།།།།འཕགས་པ་ཏིང་ངེ་འཛིན་གྱི་རྒྱལ་པོའི་མདོ།བམ་པོ་བཞི་པ།དེའི་ཆོས་ཉིད་ནི་འདི་ཡིན་ཏེ།དེ་ལ་འདི་སྐད་ཅེས་བྱའོ།།གྲོང་ཁྱེར་མཆོག་དེར་འདྲེན་པ་གཤེགས་པ་ན།།སྒོ་ཐེམ་ལ་ནི་ཞབས་མཆོག་བཞག་པའི་ཚེ།།དེ་ཡི་དཔལ་གྱིས་ས་འདི་རབ་ཏུ་གཡོས།།གྲོང་ཁྱེར་མཆོག་འདིའི་སེམས་ཅན་རབ་ཏུ་དགའ།།མི་གང་བཀྲེས་ཤིང་སྐོམ་པར་གྱུར་པ་དག།དེ་ཚེ་དེ་